## Pravilnik o ispitu za obavljanje poslova posrednika u trgovini vrijednosnim papirima

### NN 69/1997 (4.7.1997.), Pravilnik o ispitu za obavljanje poslova posrednika u trgovini vrijednosnim papirima

# IZBORNO POVJERENSTVO REPUBLIKE HRVATSKE

Na temelju članka 12. stavak 1. točka 1. i članka 35. stavak 2. Zakona
o izdavanju i prometu vrijednosnim papirima ("Narodne novine" br. 107/95),
Komisija za vrijednosne papire Republike Hrvatske (dalje: Komisija za vrijednosne
papire) donosi

## **PRAVILNIK**

### **O ISPITU ZA OBAVLJANJE POSLOVA POSREDNIKA U TRGOVINI VRIJEDNOSNIM PAPIRIMA**

Članak 1.

Ovim pravilnikom propisuju se uvjeti i postupak za pristupanje ispitu
za obavljanje poslova posrednika u trgovini vrijednosnim papirima, kao
i sadržaj ispita.

Ispit organizira Komisija za vrijednosne papire.

UVJETI ZA PRISTUPANJE ISPITU

Članak 2.

Ispitu za obavljanje poslova posrednika može pristupiti osoba koja ispunjava
sljedeće uvjete:

1) da je stekla najmanje VI/I stupanj obrazovanja,

2) da posjeduje uvjerenje o pohađanju obrazovnog programa za obavljanje
poslova posrednika, kojeg organizira Komisija za vrijednosne papire,

3) da je podnijela zahtjev za polaganje ispita i platila administrativnu
pristojbu na zahtjev za polaganje ispita za obavljanje poslova posrednika.

Članak 3.

Obrazovni program iz točke 2) prethodnog članka, Komisija za vrijednosne
papire organizira prema potrebi, a odluku o tome objavljuje u javnim glasilima.

Obrazovni program može pohađati osoba koja je stekla najmanje VI/I stupanj
obrazovanja.

Troškove obrazovnog programa snose polaznici, plaćanjem kotizacije prije
početka pohađanja programa.

SADRŽAJ ISPITA

Članak 4.

Ispit za obavljanje poslova posrednika obuhvaća sljedeće teme:

1. Ekonomska politika

2. Upravljanje poslovnim financijama i čitanje financijskih izvješća

3. Financijski instrumenti, financijska tržišta i načela upravljanja
portfeljem

4. Hrvatski zakonski okvir funkcioniranja financijskih tržišta

5. Rješavanje praktičnih zadataka trgovine vrijednosnim papirima

6. Dokumentacija potrebna u trgovanju vrijednosnim papirima

7. Etički standardi u trgovini vrijednosnim papirima.

Ispitnu literaturu određuje Komisija za vrijednosne papire.

POLAGANJE ISPITA

Članak 5.

Ispit za obavljanje poslova posrednika polaže se pismeno.

Datum i mjesto polaganja ispita utvrđuje i na odgovarajući način objavljuje
ispitna komisija.

Ispit se mora održati u roku od 60 dana od dana završetka obrazovnog
programa.

Ako kandidat ne pristupi ispitu i ne položi ispit u roku nakon završetka
obrazovnog programa koji je pohađao ili u prvom sljedećem roku, mora ponovno
pohađati obrazovni program.

Članovi i bivši članovi Komisije za vrijednosne papire imaju pravo pristupiti
ispitu bez pohađanja obrazovnog programa.

Zaposlenici u stručnim službama Komisije za vrijednosne papire imaju
pravo pohađanja obrazovnog programa bez plaćanja troškova.

ISPITNA KOMISIJA

Članak 6.

Ispitna komisija sastoji se od pet članova, od kojih su tri člana članovi
Komisije za vrijednosne papire.

Predsjednika i članove ispitne komisije imenuje Komisija za vrijednosne
papire.

Članovi ispitne komisije primaju naknadu za svoj rad.

ZAHTJEV ZA POLAGANJE ISPITA

Članak 7.

Zahtjev za polaganje ispita za obavljanje poslova posrednika kandidati
podnose Komisiji za vrijednosne papire.

Zahtjev mora biti podnesen najkasnije 15 dana prije datuma određenog
za polaganje ispita.

Uz zahtjev kandidati obavezno prilažu i dokaze o udovoljavanju uvjetima
iz članka 2. ovog Pravilnika.

Članak 8.

Kandidatu koji je položio ispit, Komisija za vrijednosne papire izdaje
svjedodžbu.

ZAVRŠNA ODREDBA

Članak 8.

Ovaj pravilnik stupa na snagu danom objave u "Narodnim novinama".

Klasa: 450-08/97-01/171
Urbroj: 567-97-1
Zagreb, 2. srpnja 1997.

Predsjednik Komisije
**Ivica Smiljan,** v. r.

Pravilnik, NN 69/1997-1204